Kolmandaks võib mimeet muuta oma kehavärvust aktiivselt ümbritseva keskkonna värvusele vastavaks. Sääraseid kohastumusi on kirjeldatud mitmetel kalaliikidel, molluskitel ja putukatel, näiteks krabiämblikel (nt Schmalhofer 2000). Selgroogsetest on tuntuimaks värvust vahetavaks  loomaks tõenäoliselt kameeleon, kes suudab oma kehavärvust muuta paari sekundiga. Kohastumust võimaldavaks mehhanismiks on siin spetsiaalsete rakkude - kromatofooride - kuju muutlikkus, mis võimaldab reguleerida pigmentide hulka naha pealiskihis. Värvuse muutumine on neile aeglaselt liikuvatele sisalikele oluliseks kaitsestrateegiaks ning on seotud ka kameeleonide eluviisi, saagipüüdmisviisi jm kohastumustega (nt Cuadrado jt 2001).